Papersnake/gushiwen huggingface dataset:
短歌与一二僚佐登城楼作
张元凯（明代）

吴钩锈涩不能鸣，匣中隐隐青苔生。高天九月霜华白，草木黄落夫差城。

夫差城中谁作苦，摧眉折腰在行伍。父书徒读亦何为，投笔十年无比数。

藏活曾栖广柳车，沉酣屡谪西曹簿。男儿肮脏安足叹，世上纷纷鼠变虎。

卫青亦是主家奴，须臾功成享茅土。出无知己仕无媒，不如将身隐屠沽。

丈夫空自羡雄飞，今日登临对落晖。满目山川非异国，仲宣何事泪沾衣。
雪中怀故人
王淮（宋代）

丘壑谁为伴，相携独有君。出门深雨雪，极目限江云。

白发空年迈，青灯坐夜分。岁阑相忆梦，只在剡溪滨。
寄题方伯谟远庵
陆游（宋代）

方侯胸中负经济，议论源源有根柢；借令不用老山林，尚欲著书垂万世。
百年苦短万世长，荣利一时真聚蚋。
渠曹定自别肺肝，今夕不为明旦计。
重到东馆余旧题桃符如新缦仙所种梅冲寒欲发惟碧桃为晴雪所封枝柯摧迸述以回文
曾广钧（清代）

斜云碧院冷明蟾，绿萼寒香暗隔帘。霞散绮橑霜映镜，月侵芳树粉开奁。

纱红霁景烘冰砚，笛紫流尘绕玳檐。誇胜綵笺春贴旧，花簪试冻玉豪纤。
宴清心阁
李彭（宋代）

马尾垂杨已堕绵，春风暴谑恼中年。驱车作意访花县，地主风流仍更贤。

倦游不比长卿慢，自迎杰阁开清宴。高谈雄辨俯飞鸟，急管哀弦彻河汉。

君侯笔端妙入神，百斛炳焕扛龙文。承明合受莺花绕，何事敛板趋埃尘。

清朝好士如好色，况兹卓绝流辈百。追锋看即朝日边，莫道垂纶在幽昃。
十月梅花书赠
卢僎（唐代）

君不见巴乡气候与华别，年年十月梅花发。
上苑今应雪作花，宁知此地花为雪。
自从迁播落黔巴，三见江上开新花。
故园风花虚洛汭，穷峡凝云度岁华。
花情纵似河阳好，客心倍伤边候早。
春候飒惊楼上梅，霜威未落江潭草。
江水侵天去不还，楼花覆帘空坐攀。
一向花前看白发，几回梦里忆红颜。
红颜白发云泥改，何异桑田移碧海。
却想华年故国时，唯馀一片空心在。
空心吊影向谁陈，云台仙阁旧游人。
傥知巴树连冬发，应怜南国气长春。
杨白花
胡太后（南北朝）

阳春二三月，杨柳齐作花。
春风一夜入闺闼，杨花飘荡落南家。
含情出户脚无力，拾得杨花泪沾臆。
秋去春还双燕子，愿衔杨花入窠里。
最高楼·醉中有索四时歌者为赋
辛弃疾（宋代）

长安道，投老倦游归。七十古来稀。藕花雨湿前湖夜，桂枝风澹小山时。怎消除？须殢酒，更吟诗。
也莫向竹边孤负雪。也莫向柳边孤负月。闲过了，总成痴。种花事业无人问，惜花情绪只天知。笑山中：云出早，鸟归迟。
送慧悟大师还阙下
释道潜（宋代）

道人本丘壑，浪为京华居。一往二十年，岁月惊须臾。

禅馀挟妙术，出入卿大夫。飞扬动天子，声问倾九衢。

纷彼户外屦，泛如水中凫。高怀倦酬应，逸赏思江湖。

春风卷衣祴，千里随舳舻。中泠涌楼观，圆峤连方壶。

杖策步鳌头，直上穷崎岖。超然万象外，所得良有馀。

兴尽乘白云，飘飘还帝都。
别西湖
姚勉（宋代）

别了东坡更乐天，重来荐菊又明年。
欲行且止真难去，再泛西湖半日船。
武冈叶使君寄诗次韵二首
刘克庄（宋代）

词客纷纷载后车，谁能远寄病相如。
双旌已拜湖南牧，尺素犹题岭外书。
诗句骑驴游蜀后，情怀赋鵩吊湘馀。
似闻阖郡春风暖，便拟移家占籍居。
疏影 梅影，和陶凫香
戴延介（清代）

琼枝悄舞，漏冷云数点，明灭庭宇。雪压香销，月暗魂迷，香瘦都宇寻处。

似怜翠袖单寒甚，看扶起、盈盈窗户。想梦飞、不碍横斜，竹外水边来去。

记得西湖前度，玉容圆镜里，浅画眉妩。准约重游，又是黄昏，愁听一声翠羽。

几番酒醒参横夜，便疑到、苔痕如许。待他时、吹笛江南，满地碎烟零雨。
奎壁联辉
吕成家（清代）

遥瞻奎壁应天文，一带联辉岛屿分。港有藏珠同焕烂，澳还韫玉共缤纷。

依稀斗柄移芳甸，彷佛星垣接瑞云。形势漫论相仿处，地灵人杰正堪云。
富春
吴融（唐代）

水送山迎入富春，一川如画晚晴新。云低远渡帆来重，

潮落寒沙鸟下频。未必柳间无谢客，也应花里有秦人。

严光万古清风在，不敢停桡更问津。
一丛花 重九日堆菊山一座，作此赏之
潘榕（清代）

西风瑟瑟又重阳。抚景感苍凉。故堆丛菊山层叠，把秋色、装点春光。

得伴花吟，纵无客饮，相对亦徜徉。

莫嫌清瘦自能香。老圃几经霜。不趋炎热偏趋冷，年来也、一样心肠。

晚节同坚，孤芳独赏，有骨傲何妨。
滕王阁
陈杰（宋代）

稍觉阑干远水漪，枉持钱贯去安之。
湖山千户庭内，帘栋几番鸾玉时。
记好儘堪邕辍翰，序工且放颢题诗。
西风何限凭高事，铁笛吹愁酒一卮。
通州夏雨
陈渊（宋代）

长风卷地驱炎暑，暴雨翻空送晚凉。只此蚊蝇俱扫迹，不须迢递待秋霜。
时雨
陆游（宋代）

时雨及芒种，四野皆插秧。
家家麦饭美，处处菱歌长。
老我成惰农，永日付竹床。
衰发短不栉，爱此一雨凉。
庭木集奇声，架藤发幽香。
莺衣湿不去，劝我持一觞。
即今幸无事，际海皆农桑；野老固不穷，击壤歌虞唐。
感物二首
唐彦谦（唐代）

騄骥初失群，亦自矜趫腾。俯仰岁时久，帖然困蚊蝇。

豪鲸逸其穴，尺水成沧溟。岂无鱼鳖交，望望为所憎。

物理有翕张，达人同废兴。幸无怵迫忧，聊复曲吾肱。

鱼目出泥沙，空村百金珍。豫章值拥辏，细细供蒸薪。

论材何必多，适用即能神。托交何必深，寡求永相亲。

鲍叔拙羁鲁，张生穷厄陈。茫然扳援际，岂意出风尘。
大涤洞
白元鉴（唐代）

灵山实秀德，仙圣杳难亲。
水溜空沿石，云扃不见人。
川原世上异，日月洞中春。
欲出虚无境，应修有待身。
题徐翼所年伯素履图说十二首 其八 靖海扬戈
曹于汴（明代）

余闻古圣人，出入剑为佩。奈何悬蓬矢，慑志黄云塞。

挥毫睨武夫，武夫歼巨憝。扬戈沧海中，不比龊龊态。
偶然作二首 其二
缪思勃（清代）

老来日日看花开，听得将开兴已来。童子不知何处去，自拖竹杖到花台。
太常引·衲衣藤杖是吾缘
刘秉忠（元代）

衲衣藤杖是吾缘。好归去，旧林泉。富贵任争先。总不较、诸公著鞭。雁飞汾水，鹤归华表，人事又千年。沧海变桑田。谁知有、壶中洞天。
戏问山石榴
白居易（唐代）

小树山榴近砌栽，半含红萼带花来。

争知司马夫人妒，移到庭前便不开。
海陵病中
吕本中（宋代）

病知前路资粮少，老觉平生事业非。
无数青山隔沧海，与谁同往却同归。
送李去病杨元老
强至（宋代）

君王赫怒超前古，威令风驰奋皇武。
将士咸怀敌忾心，桓桓孰可当貔虎。
岷峨横抹西南坤，河池散关当北门。
坚城高寨碍飞鸟，天兵百万方云屯。
给军自古资巴蜀，接轸连樯转刍粟。
正须将漕得其人，赋役平均军食足。
三分才具超常伦，不独摛藻追渊云。
究宣德意可预见，抉剔奸蠹苏疲民。
使星入蜀今重应，芒寒色正相辉映。
川合东西几万家，伫瞻玉节交相庆。
行闻尽录平戎功，给饷正与提兵同。
紫泥封诏看西去，归来联骑朝王宫。
京师上元夜
雅琥（元代）

华月澄澄宿雾收，万家灯火见皇州。天阍虎豹依霄汉，人海鱼龙混斗牛。

公子锦鞯鸣玉勒，内家珠箔控银钩。道旁亦有扬雄宅，寂寞芸窗冷似秋。
依韵和赵令畤
陆佃（宋代）

争标才气两相高，不独诗豪酒亦豪。战得蚁酣成后殿，探知龙睡遇先逃。

曾于宝月求斤斧，欲以春风代剪刀。他日若称诗宰相，定应先后秉钧陶。
李敬玄谣
佚名（唐代）

洮河李阿婆，鄯州王伯母。见贼不敢斗，总由曹新妇。
娶妻吟
邵雍（宋代）

人之娶妻，容德威仪。
傥或生子，不臯则夔。
和贾阁老三首
胡寅（宋代）

来朝杲日破顽阴，共指秋成喜不禁。
寸碧遥岑供眺望，长空飞鸟自消沉。
四时景物千钟酒，万古功名一寸心。
尚愧先生游佛海，两忘轩冕与山林。
句
张登（唐代）

孤高齐帝右，潇洒晋亭峰。
鲁望春日多寻野景日休抱疾杜门因有是寄
皮日休（唐代）

野侣相逢不待期，半缘幽事半缘诗。
乌纱任岸穿筋竹，白袷从披趁肉芝。
数卷蠹书棋处展，几升菰米钓前炊。
病中不用君相忆，折取山樱寄一枝。
送毛得一秀才归淮上 其一
穆脩（宋代）

江天梅雨昼萧萧，送别愁吟白纻谣。处士才高融未荐，骚人魂纻玉方招。

自伤枥骥心千里，空羡冥鹏志九霄。酒罢征鞍迢递去，不堪回首木兰桡。
瞻彼洛矣
佚名（先秦）

瞻彼洛矣，维水泱泱。君子至止，福禄如茨。韎韐有奭，以作六师。

瞻彼洛矣，维水泱泱。君子至止，鞸琫有珌。君子万年，保其家室。

瞻彼洛矣，维水泱泱。君子至止，福禄既同。君子万年，保其家邦。
东坡像李伯时作曾无疑藏之命予赞之
周必大（宋代）

龙章凤姿，挥斥八极。
天心月胁，照映万物。
孟子之气，庄周之文。
瞻之在前，尚有典型。
发古城铺
张翥（元代）

黄蒿古城风捲沙，涧头衰树啼寒鸦。岁云暮矣霜露积，夜如何其星汉斜。

满衣落月行人起，马上梦魂犹在家。
朱桵
梅尧臣（宋代）

明珠摘木末，红露贮金盘。
始见侍臣赐，已为黄雀残。
味兼羊酪美，食厌楚梅酸。
苑囿东周盛，累累映叶丹。
观物二首
洪咨夔（宋代）

饱饭茶瓯罢，闲观万物情。
狗加狮立号，猫冒虎为名。
故沼慈姑王，新畦腐婢荣。
蝉从何许变，忽送出林声。
和张阳峰山行诗五首 其五 洞口
孙承恩（明代）

回合连千障，谽谺豁两门。地幽春自老，云护昼长昏。

细路纡吟屐，浮岚袭酒尊。时应猿鹿过，石藓印蹄痕。
赠曾源泉布衣擢两浙都阃和万史部两溪
卢宁（明代）

两承詹白下，一见识班生。北望纡筹策，东行洗甲兵。

庙堂分外阃，吴越倚长城。后夜秦淮月，依稀细柳营。
里中康节庵画墨梅求诗因述本末以示之
赵孟坚（宋代）

逃禅祖花光，得其韵度之清丽。
节庵绍逃禅，得其萧散之布置。
回观玉面而鼠须，已见工夫较精致。
双枝倒作鹿角曲，生意由来端若尔。
所传正统谅末节，舍此的传皆伪耳。
僧花工之工则粗，梦良意到工则未。
女中却有鲍夫人，能守师绳不轻坠。
可怜闻名不识面，云有江西陆公济。
季衔麤丑恶拙祖，弊到雪篷滥觞矣。
所恨二王无巨法，多少东邻拟西子。
是中有趣岂不传，要以眼力求其旨。
踢须正七萼则三，点眼名椒梢鼠尾。
枝分三叠墨浓淡，蓊有正背多般蕊。
夫君固已悟筌蹄，重说偈言吾亦赘。
谁家屏障得君画，更以吾诗跋其底。
谢客二首 其一
王令（宋代）

扰扰车马客，各以势利奔。自问闾巷人，何为亦纷纷。

与客成往闾，勉就俗所敦。礼不经圣人，颇厌后世烦。

欲问无所得，归视纸上文。非以孔子心，尚拜阳货豚。

乃知偪仄间，心迹久已分。去矣可奈何，更问来者门。
听歌鹧鸪辞
许浑（唐代）

南国多情多艳词，鹧鸪清怨绕梁飞。甘棠城上客先醉，

苦竹岭头人未归。响转碧霄云驻影，曲终清漏月沈晖。

山行水宿不知远，犹梦玉钗金缕衣。
舟中喜雨
许及之（宋代）

骤雨飙风趁急雷，画船系缆小裴回。隔帘大点欺窗纸，入户微筛供酒杯。

一夏屡忧无计奈，半秋频喜傍怀来。世间好事无全美，濡首牵夫可念哉。
邯郸才人嫁为厮养卒妇
赵文（宋代）

鸳鸯异野鹜，凤凰非山鸡。物生各有偶，非偶不并栖。

昔为丛台人，今为圉者妻。亦知久当弃，无乃太不齐。

同时歌舞人，何异玉与泥。失身已至斯，违天将安归。

俛首祇自羞，有声不敢啼。何缘梦到君王侧，彻夜不眠闻马嘶。
秋夜
苏泂（宋代）

一点流萤自入扉，清风都向草头吹。
眠稀又被啼螀妒，看见新凉上小时。
送大理正摄御史判凉州别驾
苑咸（唐代）

天子念西疆，咨君去不遑。垂银棘庭印，持斧柏台纲。

雪下天山白，泉枯塞草黄。伫闻河陇外，还继海沂康。
九月十日
皎然（唐代）

爱杀柴桑隐，名溪近讼庭。扫沙开野步，摇舸出闲汀。

宿简邀诗伴，馀花在酒瓶。悠然南望意，自有岘山情。
秋思
黄庚（元代）

天容凝碧换秋容，残暑泠然一洗空。
梧叶多应愁夜雨，葛衣渐觉怯西风。
十分冷淡砧声外，一片凄凉雁影中。
兴动莼鲈欲归去，季鹰心事恰相同。
德友求薝卜花栽戏作小诗代简
苏庠（宋代）

问讯云萝小隐家，剡藤醉墨半攲斜。酒馀落笔已殊绝，发兴不须薝卜花。
偈颂一百三十三首 其十八
释居简（宋代）

六年勤苦竟何如，为问君王记得无。直下虽知难抵讳，到头终不受涂糊。
绍兴二十八年祀圜丘
学士院（宋代）

至大惟天，云何称德。
展诚致谍，牲用博硕。
诚以牲寓，帝由诚格。
居歆降祥，时万是亿。
边城晚眺十韵
李蓘（明代）

暂谢金门直，遥过天府区。
还因官署暇，流览塞城隅。
山拥皋兰峻，河来星海迂。
军声昼骚屑，边气晚模糊。
市贾多收马，耕民亦抱弧。
土风无禋帛，人语杂羌胡。
叶尽飞沙鸟，冰坚渡野狐。
村烟片月迥，戍火一星孤。
重镇需良将，穷荒尚远图。
因思霍去病，勋业更谁夫。
三花斛三首右水仙
杨万里（宋代）

生来体弱不禁风，匹似苹花较小丰。
脑子醲薰众香国，江妃寒损水精宫。
银台金琖谈何俗，矾弟梅兄品未公。
寄语金华老仙伯，凌波仙子更凌空。
洪城沈运干新园三首
程公许（宋代）

柏梢结翠斗尖新，未问花枝插宝瓶。
最好狻猊对雏凤，向人翔跃似天成。
次前韵答石秀才
吕祖谦（宋代）

幽轩返照可窗明，政用高谈答晚晴。
共听铜瓶秋雨急，不知石鼎晓云生。
清诗未读心先醉，别日无多梦已惊。
闻道乌衣盛文史，只愁异姓后宗盟。
石榴花辞
郯韶（元代）

石榴花，为谁好，一树垂垂向官道。年年花落复花开，不觉前年道易老。

去年花开白日长，长官载酒来称觞。流莺蛱蝶共飞舞，不惜醉倒花树傍。

今年花开秋可怜，累累结子满树颠。无道载酒花下饮，只说花开胜去年。

去年今年两结子，雨露生成有如此。道老不似花再开，莫惜载酒花前来。
孔北海融述志
毛先舒（明代）

炎炎当路客，奕奕朱门开。雄鸡无三号，冠盖纷沓来。

志士大所无，漂漂穷无依。结根在累世，安能灼馀辉。

历观古俊民，功成道何微。子牙尚阴谋，管仲器小哉！

人生履国步，周道自我夷。猛虎扼其项，何况狐与狸。

此身勤君父，安得慕荑齐。曲士矜一节，度外宁所希。

宁为白玉碎，不为长伏雌。
寄皇甫宾客
白居易（唐代）

名利既两忘，形体方自遂。卧掩罗雀门，无人惊我睡。

睡足斗擞衣，闲步中庭地。食饱摩挲腹，心头无一事。

除却玄晏翁，何人知此味。
赠宋典传 其二
严廷中（清代）

濡须南望暮烟澄，羁旅情怀恐未胜。千里梦回秋馆月，万山寒拥读书灯。

衣裳作嫁蓬门女，粥饭随人退院僧。莫恋天涯归去好，高堂白发已鬅鬙。
从军行 其六
严如熤（清代）

南山古陆海，耕作半流人。扰之而为贼，祸患相频仍。

千里天安地，安危仗大臣。但能择守令，黄巾皆良民。
春阴
史台懋（清代）

积阴如梦暗春城，醉拥衾裯睡不成。芳草隔帘寒色重，落花空不雨声轻。

谁家画阁和云启，野老乌犍破晓耕。明日新晴山下路，东风纨扇几人行。
批赵氏卷
罗垚（宋代）

汗牛试卷浩无涯，划尽雷同别一家。
冰鉴不容心潦草，风檐宁复眼昏花。
嘉文似织鲛人组，健笔和轮虎士挝。
收拾真才报天子，此行端不负皇华。
夜坐
韩偓（唐代）

天似空江星似波，时时珠露滴圆荷。
平生踪迹慕真隐，此夕襟怀深自多。
格是厌厌饶酒病，终须的的学渔歌。
无名无位堪休去，犹拟朝衣换钓蓑。
田园杂兴
方一夔（宋代）

半生灯火误牛衣，晚岁才能悟昨非。雨笠半攲将犊去，丝车细捲趁蛾飞。

粟生烧地山宜老，草烂新畬水正肥。莫道劳生何日息，迩来是事喜忘机。
陈元常醉眠庵
李复（宋代）

渊明喜閒放，自号葛天民。
我眠君且去，人谓此语真。
无机物莫君，鸥鸟犹狎驯。
欲眠何遣客，一念已生尘。
岂如庞德公，相对忘主宾。
陈生性嗜酒，大白举浮身。
众中时酣卧，常贮满腹春。
澒洞更何物，知容几辈人。
南柯子（贺彭舍人黄堂成）
陈师道（宋代）

故国山河在，新堂冰雪生。万家和气贺初成。人在笙歌声里、暗生春。

今代无双士，当年第一人。杯行到手莫辞频。明日凤池归路、隔清尘。
题郡南山光福寺寺即严黄门所置…即郄拾遗之词也
羊士谔（唐代）

传闻黄阁守，兹地赋长沙。少壮称时杰，功名惜岁华。

岩廊初建刹，宾从亟鸣笳。玉帐空严道，甘棠见野花。

碑残犹堕泪，城古自归鸦。籍籍清风在，怀人谅不遐。
南岐人之瘿
刘元卿（明代）

南岐在秦蜀山谷中，其水甘而不良，凡饮之者辄病瘿，故其地之民无一人无瘿者。及见外方人至，则群小妇人聚观而笑之曰：“异哉，人之颈也！焦而不吾类！”外方人曰：“尔垒然凸出于颈者，瘿病之也，不求善药去尔病，反以吾颈为焦耶？”笑者曰：“吾乡之人皆然，焉用去乎哉！”终莫知其为丑。
次韵沈台州游桐柏山
高似孙（宋代）

中天积翠玉台遥，昆阆吹风下赤霄。
鹤护青松生老珀，龙归丹赤应寒潮。
三台自逐玑衡转，玉帝常同海岳朝。
休道人间仙骨少，功成也会作松桥。
万树园灯词 其二
弘历（清代）

觻得钧耆昔受盟，赐观灯事沐光荣。绰罗斯氏彼中贵，共拜新恩奉大清。
和叶野渡易古铜瓶韵
卫宗武（宋代）

此方而彼圆，何异冰与炭。
彼工而此朴，土簋眎玉瓒。
达人以道观，万殊等一贯。
我有四耳尊，自谓今之冠。
刻画尽精微，光泽加璀璨。
流传知几年，器不减周汉。
肯使居水湄，敬用如始盥。
殆类古罍洗，盆盎不可乱。
以好易所好，在昔有公案。
张砚晋卿石，坡老诗可按。
于以笃心盟，岂但荣目观。
缅思古之人，未尝不三叹。
君这螭文壶，相去未能半。
痴儿厌家鸡，咄咄求互换。
四美欲其并，片言为之赞。
慨然湖海襟，弗以锱铢算。
捷于响斯答，不宝已所玩。
折简墨未乾，订金言靡叛。
信云义易利，殆类耕逊畔。
将以舂容篇，兴目珠玑粲。
捧持簪春花，恨无双玉腕。
凡物各有匹，以时而合散。
干将与莫邪，蛟龙可水断。
方其埋丰城，雌雄元示判。
神光射斗牛，如烈山以爨。
方册纪载详，晋史稽所窜。
一谓归张华，一谓属雷焕。
变化复成偶，奔逸不可绊。
嗟予欠义方。所谓亦云谩。
求得既膺铭，负惭尤汗涣。
命之谨所藏，珍重勿亵玩。
子孙其永怀，岂但目前看。
著老书屋分赋梅事予得吟梅
全祖望（清代）

徙倚南枝下，霜髭断几茎。有香慰幽独，无句写孤清。

雪酿高寒景，山深太古情。微吟犹未竟，天上已参横。
和柯东海趣归韵
陈宓（宋代）

尘土三年事一官，归心如马脱鞿鞍。
莫嫌头发半斑白，留得双眸看岁寒。
崔远送瘙利诗帖赞
岳珂（宋代）

唐而乾宁，果何时。
作书及诗，且恬以嬉。
烨胥之不知，而拳拳于一缁。
吁其可悲。
雪九首
傅察（宋代）

都城一日雪，庭户皓已盈。
呼儿试轻扫，留伴小窗明。
在武昌作
徐祯卿（明代）

洞庭木叶下，潇湘秋欲生。高斋今夜雨，独卧武昌城。

重以桑梓念，凄其江汉情。不知天外雁，何事乐南征。
和金沙蒋文海韵
仇远（元代）

干禄非良图，好遯实素抱。
昔为驾壑松，今作出山草。
茫茫海岳隔，冉冉齿发老。
渊时书甲子，拾遗历天宝。
迷涂谅未远，贵在知几早。
和卢谏议朝回书情即事寄两省阁老兼呈二起居谏院诸院长
杨巨源（唐代）

宠位资寂用，回头怜二疏。超遥比鹤性，皎洁同僧居。

华组澹无累，单床欢有馀。题诗天风洒，属思红霞舒。

蔼蔼延閤东，晨光映林初。炉香深内殿，山色明前除。

对客默焚稿，何人知谏书。全仁气逾劲，大辨言甚徐。

逸步寄青琐，闲吟亲绮疏。清辉被鸾渚，瑞蔼含龙渠。

谢监营野墅，陶公爱吾庐。悠然远者怀，圣代飘长裾。

端弼缉元化，至音生太虚。一戎殄欃枪，重译充储胥。

借地种寒竹，看云忆春蔬。灵机栖杳冥，谈笑登轩车。

晚迹识麒麟，秋英见芙蕖。危言直且庄，旷抱郁以摅。

志业耿冰雪，光容粲璠玙.时贤俨仙掖，气谢心何如。
题唐子华画
吴当（元代）

老树吴江上，茅茨八九椽。晚山浓似黛，秋水净无烟。

盘石堪垂钓，孤舟许醉眠。卜居宜近此，何日赋归田。
七夕穿针
柳恽（南北朝）

代马秋不归，缁纨无复绪。
迎寒理衣缝，映月抽纤缕。
的皪愁睇光，连娟思眉聚。
清露下罗衣，秋风吹玉柱。
流阴稍已多，馀光亦难取。
南归醉题家圃二首
邓肃（宋代）

近辅暴迫狼虎，圣君德大乾坤。
万里去黄金阙，一杯得杏花村。
建他解归诗复徐意一二首
李昴英（宋代）

吏擎双印出，便觉此身轻。
物我忘恩怨，渔樵寄姓名。
笛声黄犊背，诗兴白鸥盟。
故旧休相讶，无书到帝城。
和三唐人惠山诗 其二
邹迪光（明代）

金仙栖石龛，珠宫结灵樾。黄叶樵路深，绿苔人履绝。

岩花见空色，山云悟生灭。客来啸远风，僧行踏凉月。

香灯十地明，宝铎四天发。已是都率宫，讵想襄城辙。
峡中杂诗 其二
顾复初（清代）

画鼓阗阗咽，舟从井底牵。汰崖行白日，凿石出青天。

云气学山立，滩声如雨悬。羡他下峡者，惊电让归船。
松筠轩，为湖州沈叔方赋
张昱（元代）

轩居好在松筠里，门外清溪绕屋庐。文物曾陪诸老后，故家似是百年馀。

客来与酌茯苓酒，月出共看科斗书。若见渔郎烦借问，桃花清思近何如？
古塞上曲七首
贯休（唐代）

幽并儿百万，百战未曾输。蕃界已深入，将军仍远图。

月明风拔帐，碛暗鬼骑狐。但有东归日，甘从筋力枯。

中军杀白马，白日祭苍苍。号变旗幡乱，鼙干草木黄。

朔云含冻雨，枯骨放妖光。故国今何处，参差近鬼方。

白雁兼羌笛，几年垂泪听。阴风吹杀气，永日在青冥。

远戍秋添将，边烽夜杂星。嫖姚头半白，犹自看兵经。

久雨始无尘，边声四散闻。浸河荒寨柱，吹角白头军。

战马龁腥草，乌鸢识阵云。征人心力尽，枯骨更遭焚。

帐幕侵奚界，凭陵未可涯。擒生行别路，寻箭向平沙。

赤落蒲桃叶，香微甘草花。不堪登陇望，白日又西斜。

地角天涯外，人号鬼哭边。大河流败卒，寒日下苍烟。

杀气诸蕃动，军书一箭传。将军莫惆怅，高处是燕然。

山接胡奴水，河连勃勃城。数州今已伏，此命岂堪轻。

碛吼旄头落，风干刁斗清。因嗟李陵苦，只得没蕃名。
送唐本初之茅山 其一
袁华（明代）

唐君本出公房裔，寄迹黄冠鬓己华。欲访洞经参玉诀，不求句漏觅丹砂。

弟兄得道惟茅氏，父子登仙有许家。老我平生远游履，尘缘未断独兴嗟。
始秋二首 其二
刘敞（宋代）

秋色忽已改，旅程殊未央。水云含变态，山雨送凄凉。

杳杳青枫暮，菲菲白芷香。多才悲宋屈，摇落近沧浪。
陈绿云先生之像赞
白玉蟾（宋代）

瞻师之神，寒空片月。知师之心，红炉点雪。闻师之德，冰清玉洁。

红师之迹，霜炎冰热。师之一言，斩钉截铁。师之一行，杀人红血。

风月情怀，松筠志节。道法陆沉，玄徒瓦裂。师领郡檄，雷轰电掣。

冠冕洞宫，兴大施设。轮舆楩楠，陶埏坯甈。丽以粉奂，饰以藻楶。

不逾年间，沧江贯折。度五神足，霞裙森列。方有伦绪，闬闾洽悦。

胡为云鹤，奄归帝阙。溪山失翠，猿鸟悽切。散词玉祠，柏子一爇。

追慕替绚，使人哽咽。
初寒
杨万里（宋代）

欲雨还晴又作阴，添衣已减却重寻。
绝知不晚新寒到，更用先来破客心。
游愚堂
欧阳鈇（宋代）

闻说名园尚修竹，花压颓垣笋穿屋。
雨痕半掩壁间题，饥鼠跳梁狐昼啼。
前人已为后人笑，后人更使谁人悼。
呜呼全盛几时奈衰何，古人兴废何其多。
十月暮登延寿阁
韦骧（宋代）

湖水渐如带，扁舟渡亦艰。山空翠屏浅，荻老雪花残。

立马寒烟际，登楼霭暮间。严闉促回辔，吏隐乐终悭。
云安玉虚观南轩感事偶书五首 其二
杜柬之（宋代）

古观久荒凉，寂然外人境。草木既蓁芜，风雨亦颓陨。

我来一粪除，地净窗为冂。晨光散桐阴，夕照落柏影。

置以六尺床，度此三伏永。终朝餍清凉，半夜或凄冷。

客至共浮瓜，睡馀独煮茗。遥闻斗筲儿，争夺沸蛙黾。

街头米十千，旱井费縻绠。对我脱粟盘，徐餐休祝鲠。
后雪歌
郑思肖（宋代）

不知今日是何年，忽然生白照无边。全体莹净妙无象，还我太无未分前。

开口大笑说不得，一日一夜独自颠。与君同此光明域，有辞难铸玄中玄。

醉吐大语吞六合，前古朽言无光鲜。浩然之气开虚空，举头渺渺皆青天。
送许棠及第归宣州
李频（唐代）

高科终自致，志业信如神。待得逢公道，由来合贵身。

秋归方觉好，旧梦始知真。更想青山宅，谁为后主人。
静斋张敏则舍人赠诗因用其韵为酬
戴复古（宋代）

胸次诗书一派清，学如耕稼到秋成。
十年闭户存吾道，万事无心逐世情。
叶落花开关气数，山长水远是功名。
摩挲老眼看新贵，九鼎鸿毛孰重轻。
李忠甫见惠长笺以诗谢之
王炎（宋代）

寂寂罗雀门，日见交游疏。
短李不我弃，一年憩琴书。
青衿孺子辈，共喜得范模。
黄鹄有远志，樊笼不可拘。
今将舍我去，雅意何勤渠。
骈俪出妙语，简洁无费辞。
卷置怀袖间，报之欠琼琚。
惟期在明秋，刷羽摩天衢。
再次韵
陈造（宋代）

世人竞捧心，妍丑西东施。
挥斤香妙持，舍子吾从谁。
所惜忧患余，归计不暇迟。
继今省幽独，雁足时新诗。
暮春
黄庚（元代）

园林芳事已阑珊，开尽茶蘼亦懒看。
深院日长眠听雨，重重帘影隔春寒。
和高侍讲先生韵五首时宣德七年也 其三
曹义（明代）

玉堂潇洒静无尘，凤阁龙楼为作邻。晓听漏声花外度，日闻天语耳边新。

从容退直多清暇，故旧相过不厌频。才识丰姿入共仰，明时匡辅好施仁。
过静老
吴则礼（宋代）

老夫无住相，大是个中人。
聊作宰官相，偶名居士身。
拍手与化笑，同床怜吾真。
端来趁斋鼓，共坐不曾嗔。
题徐鞠人同年北江旧庐图
沈曾桐（清代）

海王置官烧琉璃，迤南有井清且漪。北江先生旧卜宅，百年徐子来居之。

北江抗疏击权贵，头颅分与欧刀期。天王圣明臣不死，投荒万里百日归。

徐子起家官禁闱，风流文彩高山思。读书尚友眼如月，燕坐观世争虫鸡。

甲午之年海水飞，徐子忧国如輖饥。袖中一疏帝动色，坐决成败如蓍龟。

惜哉玄黄有翻覆，九关虎豹吁可悲。君门潭潭士气死，柴户奉母莱衣嬉。

中庭花发莺乱啼，高堂绕膝孙含饴。岁时伏腊召亲友，上堂鞠𦜕陈一卮。

僧弥法护自师友，一门妇子无嗃嘻。人生此乐讵易得，天意枯菀真难齐。

玄冬凛冽谖草萎，眼枯泣血惊乌栖。后先死孝真一辙，麻衣雪涕称孤儿，我昔升堂拜圣善，图中光景犹能追。

观河性存面已皱，论交十年倏路歧。春风劲厉河冰澌，送子执手情凄其。

他年史笔传滂母，更溯机声镫影时。
道逢王左丞不及避谢之二首
曾几（宋代）

黄童白叟趁虚回，左辖车前拨不开。
记得绿槐阴御路，万人辟易绣鞍来。
晤韩小亭观察
吴存义（清代）

江汉犹戎马，艰难一棹回。浮云辞玉垒，斜日向金台。

宦橐余碑目，朋尊问酒材。凄凉庾信赋，新自秣陵来。
湘江
毛珝（宋代）

湘江谁道无情水，宝瑟声寒愁帝子。安知日月在中天，万古重瞳元不死。

楚南楚北千里云，持香遥礼云中君。莫起悲风助骚怨，兰枯菊瘁不堪闻。
绛都春·题蓬莱阁灯屏
吴文英（宋代）

螺屏暖翠。正雾卷暮色，星河浮霁。路幕递香，街马冲尘东风细。梅槎凌海横鳌背。倩稳载、蓬莱云气。宝阶斜转，冰娥素影，夜清如水。
应记。千秋化鹤，旧华表、认得山川犹是。暗解绣囊，争掷金钱游人醉。笙歌晓度晴霞外。又上苑、春生一苇。便教接宴莺花，万红镜里。
秋柳
杨城书（清代）

乌啼月落自黄昏，一夜秋霜满白门。惆怅玉关何处所，西风影里总消魂。
浣溪沙
赵彦端（宋代）

过雨园林绿渐浓。晚霞明处暮云重。小桥东畔再相逢。

睡起未添双鬓绿，汗融微退小妆红。几多心事不言中。
咏入幌风诗
费昶（南北朝）

经堂泛宝瑟，乘隙动浮埃。锵金驱响至，举袂送芳来。

能使兰膏灭，乍见珠帘开。轻裾试一举，令子暂迟回。
答徐运生二首 其一
缪焕章（清代）

忆昔宏开选佛场，已钦文字固金汤。卜邻差拟东西舍，获售仍联伯仲行。

薄宦苴兰来旧雨，赁春蜀国阅新霜。衍波笺写清诗在，回首黔灵感喟长。
洛中偶作
白居易（唐代）

五年职翰林，四年涖浔阳。一年巴郡守，半年南宫郎。

二年直纶閤，三年刺史堂。凡此十五载，有诗千馀章。

境兴周万象，土风备四方。独无洛中作，能不心悢悢。

今为青宫长，始来游此乡。裴回伊涧上，睥睨嵩少傍。

遇物辄一咏，一咏倾一觞。笔下成释憾，卷中同补亡。

往往顾自哂，眼昏须鬓苍。不知老将至，犹自放诗狂。
读书灯
张商英（宋代）

小笼疏四面，明纸罩孤灯。自小共寒热，相亲如友朋。

旧书曾递照，新烛莫相憎。几为吟诗苦，留光到夙兴。
大司成颜几圣率同舍招游裴园，泛舟绕孤山赏
杨万里（宋代）

人间暑气正如炊，上了湖船便不知。
湖上四时无不好，就中最说藕花时。
金缕曲 读公度今别离四章，枨触千端，怅然赋此。
叶璧华（清代）

别恨悲今古。怅更番、婵娟花月，黯然南浦。万顷无情江水上，竟送片帆飞去。

独坐奈何天里。解下鸳鸯双绣带，并回肠、莫系行人住。

魂暗断，愁难诉。庭前百本临风树。最关心、离离红豆，雨朝风暮。

惨碧帘栊春事老，浪掷韶光几度。更寂寂、瑶台云路。

似水长宵寻梦会，拥寒衾、也无成处。湘枝泪。凝红雨。
颂古一百则 其一
释正觉（宋代）

一段真风见也么，绵绵化母理机梭。织成古锦含春像，无奈东君漏泄何。
张丞相咏归亭词二首 其一
杨万里（宋代）

湘之山兮幽幽，湘之水兮舒舒，我来兮桂之阳。春聿云莫兮，上下绿净而交如。

鸟鸣兮花乾，彼湘之人士兮咏游而鱼鱼。长者兮矩步，童子玉雪兮趋亦趋。

挟策兮抱琴，若将游兮物之初。野风兮脩脩，吹万而不可执兮，所过而敷腴。

长者顾谓童子曰：快哉此风，吾为汝援琴而歌之。

歌曰：沧浪兮濯缨，风凉兮舞雩。微德人兮焉归，以斯道兮金玉。

予欲问津兮沂之水，其则不远兮，又焉知湘江之非欤。
初度有感时寓宁德行台
何乔新（明代）

五年初度客中过，不似今晨感最多。先垄在盱身在粤，蓼莪咏罢泪悬河。
句
林兴宗（宋代）

形容变尽头如雪，不改当时一寸心。
和张荆州所寄 其一
张栻（宋代）

自古荆州通陆海，祇今学士过青钱。笑谭坐了安边策，取次成诗尽可编。
讳日有感
陈献章（明代）

十二月逢哉生魄，江山为尔生愁色。黄昏庭树乌上啼，一声何处江楼笛。
寄典徽二儿恩拔入成均寓馆甥计部署兼怀之
徐佑弦（明代）

一片寒毡宦况穷，天涯萍梗各西东。雁鸿竞爽青云外，冰玉相思粉署中。

六代繁华皆掣电，千秋事业可乘风。怜予双鬓霜催入，欲逐淮南桂树丛。
即事 其五
李彭（宋代）

眼看花雾共衣霏，已有群莺窗上飞。心事但随春事尽，钟声更伴鸟声微。
春日移居六首 其三
周晖（明代）

负郭久无田，幽居仅数椽。绿尊堪累月，青镜不藏年。

客至渔樵半，狂来笑语偏。周颙有猿鹤，尚在北山颠。
哭郭沧洲
方炯（明代）

破屋沧洲上，清贫独可怜。
书存无子读，诗好有僧传。
葬卜中原夜，坟邻北际边。
穷交空白首，莫赠买山钱。
春兴七首
白玉蟾（宋代）

娇烟嫩霭弄晴晖，谁见诗人太息时。
风主庭前花寿夭，水占溪上柳安危。
题冲真观
赵琥（宋代）

琳馆绝埃尘，溪山是四邻。
烟霞千古色，花木一庭春。
月白琴声朗，风清鹤唳频。
閒中时复醉，应笑市朝人。
过春浮园
释古电（明代）

多少名园付劫灰，春浮花木独长开。门临碧水烟霞绕，路夹苍长猿鹤来。

石槛迂回萦古藓，竹林深浅隐高台。乱馀相对幽岩壑，翻惜当年鼓乐催。
六言五首为仓部弟寿
刘克庄（宋代）

天既劳我佚我，侯偶得之失之。
安用尔铜鱼使，且伴吾竹马嬉。
蓦山溪（次陈帅用曹元宠梅花韵）
袁去华（宋代）

蕊珠宫阙，西帝陈嫔御。语笑梦中香，叹罗浮、几番春暮。江南岁晚，垂地冻云黄，修竹外，一枝斜，流水桥边路。

小桃半吐。羞得无藏处。不怕雪霜欺，最难禁、豪风横雨。当年诗兴，犹自记扬州，今老矣，客天涯，还认何郎否。
咏怪石
苏轼（宋代）

家有粗险石，植之疏竹轩。
人皆喜寻玩，吾独思弃捐。
以其无所用，晓夕空崭然。
碪础则甲斮，砥砚乃枯顽。
于缴不可碆，以碑不可镌。
凡此六用无一取，令人争免长物观。
谁知兹石本灵怪，忽从梦中至吾前。
初来若奇鬼，肩股何孱颜。
渐闻{左石右宫}{左石右隆}声，久乃辨其言。
云我石之精，愤子辱我欲一宣。
天地之生我，族类广且蕃。
子向所称用者六，星罗雹布盈溪山。
伤残破碎为世役，虽有小用乌足贤。
如我之徒亦甚寡，往往挂名经史间。
居海岱者充禹贡，雅与铅松相差肩。
处魏榆者白昼语，意欲警惧骄君悛。
或在骊山拒强秦，万牛汗喘力莫牵。
或从扬州感卢老，代我问答多雄篇。
子今我得岂无益，震霆凛霜我不迁。
雕不加文磨不莹，子盍节概如我坚。
以是赠子岂不伟，何必责我区区焉。
吾闻石言愧且谢，丑状炊去不可攀。
骇然觉坐想其语，勉书此诗席之端。
送陈同知克让同学友也
曹义（明代）

恩命朝承下日边，西风重上潞河船。行旌晓拂林梢露，短棹晴冲渡口烟。

远汉清秋寒雁度，孤亭斜日酒旗悬。应知别去关山远，后夜相思月满天。
探梅至东村
陆游（宋代）

乞得残骸已累年，柴车破弊不堪悬。
闲愁正要供诗思，小疾何妨省酒钱。
忍事渐多心混混，贮书虽少腹便便。
今朝偶有寻梅兴，春色争来拄杖前。
次伯仁善利阁
裘万顷（宋代）

看经堂中钟磬鸣，看经堂外水云清。山连远渚鸟飞急，风入轻云舟去平。

烟树不妨留夕照，尘缨正欲濯寒泓。凭谁为我问造物，乞与少陵常眼明。
送贺秘监归会稽诗
李适之（唐代）

圣代全高尚，玄风阐道微。筵开百僚饯，诏许二疏归。

仙记题金箓，朝章换羽衣。悄然承睿藻，行路满光辉。
湖上隐居秋日漫兴四首 其三
王懋明（明代）

僻境但流水，秋风隐计贫。石门槐叶暗，茅屋豆花新。

晚食忘兼味，天游懒徇人。将师广成子，澹泊葆吾真。
故宫使参政观文钱公挽词二首
韩元吉（宋代）

甲第依香火，栖心不离禅。
颐神虽绿野，纪绩自凌烟。
荣观丹丘外，真游弱水边。
佳城近刘阮，觉路有飞仙。
六月十日晚饮呼行祖共吸荷杯
林希逸（宋代）

寂寂长閒日，炎炎酷暑时。纳凉惟竹共，对酒得蔬宜。

韭嫩须新剪，菰甜要旋丝。荷杯时一吸，聊与小孙嬉。
凤巢山 其一
王蕃（宋代）

古邑荒凉瞰小溪，青山高与白云齐。凤凰飞去巢阿阁，未肯重来觅故栖。
权书·子贡
苏洵（宋代）

君子之道，智信难。信者，所以正其智也，而智常至于不正。智者，所以通其信也，而信常至于不通。是故，君子慎之也。世之儒者曰：“徒智可以成也。”人见乎徒智之可以成也，则举而弃乎信。吾则曰：“徒智可以成也，而不可以继也。”

子贡之以乱齐、灭吴、存鲁也，吾悲之。彼子贡者，游说之士，苟以邀一时之功，而不以可继为事，故不见其祸。使夫王公大人而计出于此，则吾未见其不旋踵而败也。吾闻之：王者之兵，计万世而动；霸者之兵，计子孙而举；强国之兵，计终身而发：求可继也。子贡之兵，是明日不可用也。

故子贡之出也，吾以为鲁可存也，而齐可无乱，吴可无灭。何也？田常之将篡也，惮高、国、鲍、晏，故使移兵伐鲁。为赐计者，莫若抵高、国、鲍、晏吊之，彼必愕而问焉，则对曰：“田常遣子之兵伐鲁，吾窃哀子之将亡也。”彼必诘其故，则对曰：“齐之有田氏，犹人之养虎也。子之于齐，犹肘股之于身也。田氏之欲肉齐久矣，然未敢逞志者，惧肘股之捍也。今子出伐鲁，肘股去矣，田氏孰惧哉？吾见身将磔裂，而肘股随之，所以吊也。”彼必惧而咨计于我，因教之曰：“子悉甲趋鲁，压境而止。吾请为子潜约鲁侯，以待田氏之变，帅其兵从子入讨之。”彼惧田氏之祸，其势不得不听；归以约鲁侯，鲁侯惧齐伐，其势亦不得不听。因使练兵搜乘以俟齐衅，诛乱臣而定新主，齐必德鲁，数世之利也。吾观仲尼以为齐人不与田常者半，故请哀公讨之。今诚以鲁之众，从高、国、鲍、晏之师，加齐之半，可以轘田常于都市，其势甚便，其成功甚大。惜乎！赐之不出于此也。

齐哀王举兵诛吕氏，吕氏以灌婴为将拒之。至荥阳，婴使谕齐及诸侯连和以待吕氏变，共诛之。今田氏之势，何以异此？有鲁以为齐，有高、国、鲍、晏以为灌婴。惜乎！赐之不出于此也！
感风发汗卧病数日推枕翛然叙事为十诗 其八
韩淲（宋代）

病起加餐饭，随宜且菜蔬。何须尊有酒，岂叹食无鱼。

绝不关人事，多惭得自如。从他志温饱，我愧腹空虚。
班竹岭早发
刘廷玑（清代）

鸡鸣催客起，带梦走江乡。竹似嫌人俗，山应笑我忙。

两溪分燕尾，一径转羊肠。不是勤民事，何缘破晓霜？
挽邑四贤
卢渊（明代）

香国迢遥粤海滨，痛思先觉泪沾巾。云岚词赋水三峡，雍陌襟怀月一轮。

积学朴庵光邑志，驰名冰檗重儒绅。后尘滚滚难期继，莫遣商山久绝纶。
和崔司空伤姬人
杨炯（唐代）

昔时南浦别，鹤怨宝琴弦。今日东方至，鸾销珠镜前。

水流衔砌咽，月影向窗悬。妆匣凄馀粉，熏炉灭旧烟。

晚庭摧玉树，寒帐委金莲。佳人不再得，云日几千年。
南园
王苹（清代）

何处箖箊有敝庐，空存老树与清渠。乱泉声里谁通屐，黄叶林间自著书。

草色又新秋去后，菊花争放雁来初。菘畦舍北馀多少，取次呼童一荷锄。
采菖蒲
陈与义（宋代）

闲行涧底采菖蒲，千岁龙蛇抱石𦡱。明朝却觅房州路，飞下山颠不要扶。
寄觉长老二首 其一
赖镜（明代）

吾师神宇奇，老貌展长眉。未熟便留客，禅馀不废诗。

半畦中岁足，一衲百年披。永夜蒲团上，窗虚月浸池。
念奴娇（菊）
刘克庄（宋代）

老夫白首，尚儿嬉、废圃一番料理。餐饮落英并坠露，重把离骚拈起。野艳幽香，深黄浅白，占断西风里。飞来双蝶，绕丛欲去还止。

尝试诠次群芳，梅花差可，伯仲之间耳。佛说诸天金色界，未必庄严如此。尚友灵均，定交元亮，结好天随子。篱边坡下，一杯聊泛霜蕊。
鹊桥仙（七夕）
向子諲（宋代）

澄江如练，远山横翠，一段风烟如画。层楼杰阁倚晴空，疑便是、支矶石下。

宝奁琼鉴，淡匀轻扫，纤手弄妆初罢。拟将心事问天公，与牛女、平分今夜。
竹所
张炜（宋代）

数干当櫩眼便青，翠阴千亩况为邻。休贪冷地闲风月，好作清朝劲节人。
日暖万年枝
郭求（唐代）

旭日升溟海，芳枝散曙烟。温仁临树久，煦妪在条偏。

阳德符君临，嘉名表圣年。若承恩渥厚，常属栋梁贤。

生植虽依地，光华只信天。不才堪仄陋，徒望向荣先。
闻子规
陈镒（明代）

独立溪头闻子规，寸心欲折鬓成丝。东风巷陌花飞处，细雨园林叶暗时。

顾我艰难频作客，经春愁闷强裁诗。云山入望乡关远，徙倚长桥有所思。
春日偶成
陆懿和（清代）

桃花似锦色嫣然，燕语呢喃搅午眠。醒后不知天已暮，一帘花影月初弦。
疏山
曾渊子（宋代）

草径蜿蜒十里间，云间若在画图看。
万松密翠地无影，一水长清空自寒。
和景彝诮扶出者
王圭（唐代）

天子重论秀，待之以公卿。志士抱奇节，犹或场屋轻。

学能苦自琢，诗书腹纵横。胡为怀袖间，挟册角群生。

诃卒窥其旁，执衣来叩楹。狂狙就新缚，跳突哀且鸣。

岂不念寒孤，顾有素令明。利禄非可苟，辱甚舍弗烹。
满江红·说与行云
刘克庄（宋代）

说与行云，且撋就、嫦娥今夕。俄变见、金蛇能紫，玉蟾能白。九万里风清黑眚，三千世界纯银色。想天寒、桂老已吹香，堪攀摘。湘妃远，谁鸣瑟。桓伊去，谁横笛。叹素光如旧，朱颜非昔。老去欢悰无奈减，向来酒量常嫌窄。倩何人、天外挽冰轮，应留得。
生查子
周紫芝（宋代）

春寒入翠帷，月淡云来去。院落半晴天，风撼梨花树。

人醉掩金铺，闲倚秋千柱。满眼是相思，无说相思处。
李居士煎茶
王庭圭（宋代）

东山寺里逢君语，问君何谓西来祖。鼻孔撩天唤不应，呼童汲水敲茶鼓。
题嘉阴轩
弘历（清代）

高槐阅岁有嘉阴，傍树开轩具四临。不碍观山解蔽日，个青云士称人心。
别茂直
郑刚中（宋代）

故人官江滨，蔼蔼起清望。
因漂似木偶，千里远相向。
穷达怀异趣，雅故恐遗忘。
暨我即门墙，公喜不可状。
握手问辛苦，容我纲伸嘀。
凛然高义生，开怀出云上，
衔恩在双腮，图报心愈谅。
岁暮天益寒，江湖足波浪。
箧中乃得诗，安流反门巷。
颂证道歌·证道歌
释印肃（宋代）

但自怀中解垢衣，威音王佛汝须知。
忆前妙得犹为二，何况今时说是非。
道州南楼换柱
吕温（唐代）

鸿灾起无朕，有见非前知。蚁入不足恤，柱倾何可追。

良工操斤斧，沉吟方在斯。殚材事朽废，曷若新宏规。
贺秀岩李工侍七首 其二
程公许（宋代）

潇洒精庐此托家，暑风一幅岸乌纱。客来祇可烹茶待，旋督山童汲水花。
次友石台诗韵
刘子翚（宋代）

清湖嵇玉山，缥缈飞双屐。
泠风随处流，三伏无赫赫。
未成玄圃随，聊醉端州宅。
忆昨陪初筵，杯摇剑峰脊。
杉篁漏疏棂，云气萦长帟。
主人意弥厚，不吝园蔬摘。
我亦洞幽怀，涸此一泓碧。
至欢召融融，丛虑消刺否则。
听君诵九流，浩若昆仑擘。
摩天俊鸢悄，响涧惊鱼掷。
分携今几时，浮埃翳瑶席。
有如烂柯翁，万古逢一奕。
醉乡梯磴坐，坐觉乾坤窄。
兹行不果从，兀兀恨滋剧。
未应柳源近，终作桃源隔。
留诗友石台，光动嶙峋石。
正令谪仙来，著语无以易。
强吟意悠哉，追风了无迹。
王氏山居
邹登龙（宋代）

闻道山居好，林深远俗情。
茶烟熏壁暗，萝月射窗明。
学稼修禾谱，栽花识药名。
无人觉幽隐，为有读书声。
挽储华谷四首
卫宗武（宋代）

归来才一见，病已不能支。
拟作岁寒支，俄成夜壑悲。
凄风吹老泪，落日照幽姿。
赓唱无从再，酸心阅旧诗。
寒食
卢纶（唐代）

孤客飘飘岁载华，况逢寒食倍思家。莺啼远墅多从柳，

人哭荒思亦有花。浊水秦渠通渭急，黄埃京洛上原斜。

驱车西近长安好，宫观参差半隐霞。
神宗皇帝挽诗四首 其三
范纯仁（宋代）

紫塞持戎节，青蒲职谏垣。囊封矜朴直，牍背辨深冤。

终赖重瞳顾，难忘再造恩。微躯如获殉，黄鸟不须论。
和公序库部观孔雀因呈东玉少卿
陈襄（宋代）

修尾峨冠蜀锦裁，飘流应自玉关来。
间窥水鉴精神出，静刷金华羽翼开。
野思未饶鷼洒落，羁栖聊与雁低回。
不因久在司空馆，平日谁怜五客才。
菘台醋
徐渭（明代）

辣鼻作犀向月卬，便唧鼻涕天尺长。十卬九低头作鹭，才能一尺噀作雾。

积年糟蛊烂人肠，霎从毛孔走大荒，一战笑受糟酋降。

伯伦无妇堪诒左，谁持五斗来贺我。战捷知真却病不，兴败少渠真不可。

西国葡萄那得来，吾卿豆酝逐家堆。黄公握曲千年返，卓氏当垆百店开。

新涡放水荷花白，旧栈溅珠黄琥珀。个个鼾闻忉利天，人人梦到华胥国。

华胥国，餐𨤍醁。生无欢，死无哭。孟公紫菘赛黄独，绿台大拇抽肥玉。

一浇一段鲁微生，闭在春瓷饷醉人。一嚼一尺醉辄醒，醒来却苦多烦恼，醒固不恶醉亦好。
舟中九日
方璲（清代）

九日多风雨，孤舟倍郁陶。推篷见山色，扶杖听江涛。

人比黄花瘦，秋随白雁高。游怀萧瑟甚，木叶下临皋。
游东龛岩赋十景诗 其一 读书岩
唐文凤（明代）

女娲炼遗补天石，六丁下凿开岩室。山灵閟护不敢居，留与令公读经籍。

至今犹听吾伊声，刚风吹度渊龙惊。白云千古封故迹，汗青不朽传清名。
和程丞游清水岩黄龙山韵 其二 黄龙山
王炎（宋代）

未闻衲子著深功，但见龙孙送好风。尊宿尚留双塔在，众丘皆让一山雄。

禅关暂到何须住，法窟虽深岂用穷。若问如如心自在，梦魂不入大槐宫。
次韵赵仲美表弟西斋自遣
曾旼（宋代）

谪守凄凉卧郡斋，夫君失意偶同来。海边故国渺何许，城上新楼空几回。

宁羡一囊供鹤料，会看千里跃龙媒。清吟未免萦机虑，只恐飞鸥便见猜。
次张亚夫喜雨
洪咨夔（宋代）

汴都黍离迷宫堧，金铺兽面秋风寒。百年大义冷于铁，西湖走马狨丝鞍。

亡秦定必三户楚，况今南北皆王土。紫髯青鬓祖豫州，威如迅霆惠如雨。

山东井落回生意，收召惊魂高枕睡。中有虓将来青州，马蹄欲踏狼胥碎。

邦人聚观鬨塞涂，和气酿雪苏焦枯。银城万里轧坤轴，烛龙一色煇天衢。

殷殷好语传田间，雪晴又雨直几钱。翠麰涨天士宿饱，踊跃一鼓空两甄。

中原宿愁无地愬，欢呼从此归王度。更烦老笔为草檄，读之会使头风愈。
闻潘阆新授滁州散参因以寄贺
魏野（宋代）

江乡去想胜还乡，官职寻常事不常。
会得圣君无别意，只应图继贾司仓。
枯树 其一
葛其龙（清代）

静耐冰霜历苦辛，回头风木倍伤神。啼乌落月浑如梦，古墓空山不再春。

百尺尚存孤立意，千秋几见后凋身。兴嗟岂独桓司马，手泽摩挲感昔人。
韦氏独乐园
汪藻（宋代）

渺然于世不磷缁，手自栽花作四时。坐客听蛙聊复尔，呼卿闻四汝为谁。

眼中泉石论溪买，行处壶觞逐境移。早晚拈书来就读，别开三径与君期。
补题潘红茶方伯奉使富良江图
吴清鹏（清代）

海南岛国杂百夷，姎徒黎母荒是非。强食弱肉鸟兽欺，乱丝轇轕不足釐。

旧阮复收新阮基，牛马内首就绁縻。终王入表帝日咨，浩荡如天包以慈。

尔疆尔理我尔绥，惟恭辰汝其往治。赐一品服上公仪，富良渡江南风微。

朱衣照水开旌旗，龙伯罢钓鲛女嘻。驱驾蛟螭从灵蠵，珠宫晃漾摇玻璃。

蝘蜓视之无{山敛}巇，八月不误星槎期。白象峞㞦蒙虎皮，莲花蹴踏王所骑。

郊迎馆入延宾扉，宣以意示以德威。百花楼前歌舞嬉，欢留十日尽汝私。

天子命我无久羁，宾币百篚元纁绯。珊瑚木难珠贝玑，揽衣一笑手却挥。

轻装载石归乎归，何用陆贾多金为。
樵径
缪公恩（清代）

踏破苍苔古木阴，腰斤日日入幽岑。几多城市炊烟处，荷担谁怜径路深。
斋居感兴二十首 其二十
朱熹（宋代）

玄天幽且默，仲尼欲无言。动植各生遂，德容自清温。

彼哉夸毗子，呫嗫徒啾喧。但逞言辞好，岂知神监昏。

曰余昧前训，坐此枝叶繁。发愤永刊落，奇功收一原。
黛流村新营所在
王太岳（清代）

昔予点朝簪，本自沧洲吏。一辞京雒尘，适会田园志。

卜筑代岩栖，嘉招惭远至。遂赁伯鸾舂，颇授扬雄字。

林闾结架小，郊扉能画闭。灌溉发阳翘，荒耝豁蒙翳。

剪彼恶木荫，畅此芳菲意。非惟娱徂年，兼得闲外视。

扶杖听风篁，披襟纳山翠。片雨洗青天，寥寥元古思。
宫词 其三十七
张公庠（宋代）

月上觚棱进钥初，持更卫士匝千庐。动筒忽自银台人，把烛君王看捷书。
赋得夜猿啼诗
萧诠（南北朝）

桂月影才通，猿啼迥入风。隔岩还啸侣，临潭自响空。

挂藤疑欲饮，吟枝似避弓。别有三声泪，沾裳竟不穷。
句
释智仁（宋代）

路遥无去伴，山叠有啼猿。
醉落魄
陆游（宋代）

江湖醉客。投杯起舞遗乌帻。三更泠翠沾衣湿。袅袅菱歌，催落半川月。

空花昨梦休寻觅。云台麟阁俱陈迹。元来只有闲难得。青史功名，天却无心惜。
钗头凤 其二 纪遇
董元恺（清代）

纱窗口。银屏后。阿郎记得当时否。人犹在。期难再。

相逢蓦地，却将伊背。悔。悔。悔。

心头有。眉头皱。樽前故故持郎酒。欢相爱。嗔相碍。

横波斜送，又将伊怪。待。待。待。
江湖取友为顾景德题
徐溥（明代）

平生雅爱江湖游，金兰之契皆同流。道逢倾盖即如故，诗歌伐木堪相求。

江波濯缨清可掬，湖上乘舟频往复。何年许我社中来，处处鸥盟慰幽独。
夜坐
杨再十一（宋代）

竹窗吹雨夜潇潇，独拥寒鑪叹寂寥。
坐久不知更漏永，镫花零落篆香消。
送谢尊师自南岳出入京
齐己（唐代）

曾听鹿鸣逢世乱，因披羽服隐衡阳。几多事隔丹霄兴，

三十年成两鬓霜。芝朮未甘销勇气，风骚无那激刚肠。

中朝旧有知音在，可是悠悠入帝乡。
端午日帖子词 其五
孙觌（宋代）

洞户花阴浅，天阶日景迟。粽成八九子，缕结就千丝。
甲寅西归江行春怀十首
汪莘（宋代）

绕屋桃花可得追，迎门犹有海棠枝。
牡丹未放酴醾小，并入青梅煮酒时。
夜半闻雨声清甚
韩淲（宋代）

雨声催我梦华胥，清气于人便有馀。惟适之安非素隐，不容何有是閒居。

茶烟未了归真觉，香雾初横切太虚。却忆华山陈处士，惘然推枕听阶除。
不眠
高士谈（金朝）

不眠披短褐，曳杖出门行。
月近中秋白，风从半夜清。
乱离惊昨梦，飘泊念平生。
泪眼依南斗，难忘去国情。
声声慢 效旧人作韵用八声字
沈宜修（明代）

春光难问，烟草忘情，凭将彩管新声。宫额初消，雕梁紫燕声声。

湘帘半掩影碧，画阑干、几树鹃声。杏花下，把琼箫低按，试学秦声。

绮陌香车竞艳，听清歌缓缓，是处春声。小院人闲，飞花悄悄无声。

松风忽来绣户，韵生凉、吹作涛声。更有那，杨柳外、莺语数声。
金秀才归
吕南公（宋代）

书来动乡思，归兴偶幡然。故国轻一别，綵衣閒八年。

星霜亲鬓上，文字客灯前。此意终难诘，西风满耳蝉。
劝石集贤饮
李宗谔（宋代）

都门祖軷绮筵张，举白无由诉羽觞。
石室紬书勤亦至，金貂换酒醉何妨。
瓮间吏部宁须问，席上车公不可忘。
应念朝来犹眊矂，解酲谁用蔗为浆。
和姚令公从幸温汤喜雪
张九龄（唐代）

万乘飞黄马，千金狐白裘。正逢银霰积，如向玉京游。

瑞色铺驰道，花文拂彩旒。还闻吉甫颂，不共郢歌俦。
军中杂咏
岳钟琪（清代）

地在乾坤内，人居朔漠间。日寒川上草，松冷雪中山。

铁骑嘶沙碛，金戈拥玉关。楼兰诚狡黠，不灭不生还。
雨中花
贺铸（宋代）

回首扬州，猖狂十载，依然一梦归来。但觉安仁愁鬓，几点尘埃。醉墨碧纱犹锁，春衫白纻新裁。认鸣珂曲里，旧日朱扉，闲闭青苔。

人非物是，半晌鸾肠易断，宝勒空回。徒怅望、碧云销散，明月徘徊。忍过阳台折柳，难凭陇驿传梅。一番桃李，迎风无语，谁是怜才。
江村
崔道融（唐代）

日暮片帆落，江村如有情。独对沙上月，满船人睡声。
和刘后村梅花百咏
方蒙仲（宋代）

溪北溪南雪跨悬，琼楼玉宇照庭前。
萸坪竹馆辛夷坞，肯与王维赌辋川。
琴
华岳（宋代）

月浸虚堂夜气清，起听万籁寂无声。
轻轻拂动匣面尘，玉笋不弹风自鸣。
吴资政挽词二首 其二
梅尧臣（宋代）

峨峨陉土厚，自古葬贤人。百尺不逢水，千年空闭春。

夜台埋琬琰，陇道刻骐驎。西望缘缨泪，曾无幕府宾。
送翁诚之尉慈溪
陈傅良（宋代）

徐刘文采后，邹鲁典刑间。
为母求三釜，令人见一班。
时平无事立，地僻得官闲。
好索梅花笑，题诗海上山。
望阙致语
吴势卿（宋代）

镐燕云开纪诞辰，括山人即华封人。
圣明天子千秋节，帖泰时封半月春。
龙左角占农事好，殿西头喜捷书频。
小臣有录如金鉴，愿献吾君德日新。
南安岩主定光生辰五首 其三
释德洪（宋代）

南安岩本在长汀，岩主年年此日生。笑里一毛无閒断，毫端十字露纵横。

未离唇吻成窠臼，才落思惟堕堑坑。自是定光那惜借，可怜驰逐并头争。
水调歌头
葛长庚（宋代）

草涨一湖绿，天＿四山青。这千年里，几多兴废不容声。无分貂金佩玉，不梦歌钟食鼎，何处有车旌。便念旌阳剑，枉自染蛟腥。

生诸葛，少马援，尚云萍。醉乡日月，飘然身世付刘伶。知道东门黄犬，不似西山白鹭，风月了平生。起来忽清啸，惊落夜潭星。
陈推官幽居十咏·彭蠡归舟
王炎（宋代）

三老樯边尔汝，颇疑居士知津。
赖有白鸥无恙，肯来迎棹相亲。
冬末投长沙裴侍郎
杜荀鹤（唐代）

欲露尘中事，其如不易言。家山一离别，草树匝春暄。

吹梦风天角，啼愁雪岳猿。伫思心觉满，何以远门轩。
首尾吟 其六十
邵雍（宋代）

尧夫非是爱吟诗，诗是尧夫不乐时。明月恰圆还却缺，好花才盛又成衰。

返魂丹向何人用，续命汤于甚处施。天听虽高只些子，尧夫非是爱吟诗。
游密庵分韵赋诗得清字
朱熹（宋代）

误落尘中岁序惊，归来犹幸此身轻。便将旧友寻山去，更喜新诗取意成。

暖翠乍看浑欲滴，寒流重听不胜清。个中有趣无人会，琴罢尊空月四更。
两雁
陆游（宋代）

两雁东西来，合群以南翔。
镜湖接天台，海阔天茫茫。
冥飞远矰弋，长路谙冰霜。
君看此气象，岂复谋稻粱。
正尔下杜陵，已复掠潇湘。
超遥万里程，燕雀安能量！
颂十玄谈·演教
释印肃（宋代）

阎浮早已八千年，朝夕忙忙被业牵。
一梦不惊尘劫苦，何如领取现光前。
题义门胡氏华林书院
陈尧叟（宋代）

旌阙书亭焕水乡，四时烟景似沧浪。
玉浆寒色连莎砌，金障秋沧覆草堂。
田里从来应逊畔，儿孙游戏亦成行。
吾君孝理风天下，谁识讴歌缀乐章。
行者求僧
释居简（宋代）

求僧囊勿一钱看，诵彻莲花六万言。久客长安虽自乐，得鱼应合早忘筌。
偈颂一百四十一首
释师范（宋代）

十字街头道得一句，三家村裹使不著。
三家村裹道得一句，十字街头使不著。
窃闻集贤侍郎政成公暇时出游览因念青社境物
庞籍（宋代）

政报公馀称雅怀，两城烟树尽楼台。
波通龙口春戏盛，云入山楼晓望开。
园馆有诗书命笔，海邦无寇破蛮才。
当时不俟交符印，恨失岚亭展宴罍。
雨窗与个臣夜话
陈文驷（清代）

叱咤侯门热，孤吟夜漏残。豪情就束缚，余味耐寒酸。

得失争鸡口，文章笑鼠肝。此怀了无尽，付与酒杯宽。
病起初夏
陆游（宋代）

头风间作已全轻，山雨虽频却快晴。
窗外时时度花片，木梢处处送莺声。
地偏无客谈闲事，麦熟逢人乐太平。
不为衰迟辜节物，一瓯羊骆荐朱樱。
客路寄崔帅
陈造（宋代）

笑语生春慰老怀，邹枚端复顾凡才。
酒边徐罢长鲸吸，梦里还惊去鹢催。
野渡水浑妨转柂，霜林寒浅未逢梅。
神驰缥缈凝香地，却惜无人为挽回。
次答瞿云墀留别韵
励廷仪（清代）

淹留拟判年，言别各凄然。苦雨黄花后，悲风落叶前。

萧斋悬客榻，匹马度寒烟。属和知音少，相思欲辍弦。
月华清 「自锄明月种梅花」图，为韵农题。
姚燮（清代）

借露依篁，拨烟傍石，大浮分到春影。起斫鸦锄，不倩小鬟管领。

待蛟舞，白地春寒，却鹤唳、碧空云净。清兴。认冰壶一角，暗香微凝。

知否阿侬孤瘦，等画里逃禅，诗边和靖。梦落茆檐，飞雪海天无尽。

问那似、春夜栏杆，有娇小、婵娟窥镜。寒警。忽飞来翠羽，玉梢栖并。
奉和送金城公主适西蕃应制
唐远悊（唐代）

皇恩眷下人，割爱远和亲。少女风游兑，姮娥月去秦。

龙笛迎金榜，骊歌送锦轮。那堪桃李色，移向虏庭春。
次韵陈庭藻赴天申燕诗二首
王之望（宋代）

天申上寿开明堂，群公祝圣多新章。
不论南山成带砺，要看东海生禾桑。
君恩中台燕百辟，金罍兕觥雕玉觞。
饭抄香粳云子白，酒泻法酿鹅儿黄。
宫衣拜赐近端午，轻叠香罗如雪霜。
功臣彯甲奉朝请，貂冠峨峨来异王。
中兴盛事须记述，乐府宜得张文昌。
感寓诸孙今列宿，诗鸣省户为时祥。
每逢朝家有庆瑞，辄以篇咏赓休光。
腐儒白首谬通籍，博士一经惭后苍。
敢陪诗人论风雅，祗与渔父歌沧浪。
升平颂声还大手，白傅才力兼诸长。
夜宴醉后留献裴侍中
白居易（唐代）

九烛台前十二姝，主人留醉任欢娱。翩翻舞袖双飞蝶，

宛转歌欢一索珠。坐久欲醒还酩酊，夜深初散又踟蹰。

南山宾客东山妓，此会人间曾有无。
沁园春 其二 得梦华成都书却寄
樊增祥（清代）

西望锦江，其上岿然，现芙蓉城。是当年诸葛，种桑之地，如今冯敬，衣绣而行。

秋思莼菰，老年姜桂，不屑人间画饼名。探花使，二十年春梦，梦断蓬瀛。

年时执手西京。道庾信文章老更成。看和我十联，书题金雁，让卿独步，稿匿红鹦。

朝士贞元，党人蜀洛，肯染髭须事后生。将来事，要夷吾支拄，莫泣新亭。
即事九首
司空图（唐代）

宿雨川原霁，凭高景物新。陂痕侵牧马，云影带耕人。

十年深隐地，一雨太平心。匣涩休看剑，窗明复上琴。

明时那弃置，多病自迟留。疏磬和吟断，残灯照卧幽。

衰鬓闲生少，丹梯望觉危。松须依石长，鹤不傍人卑。

落叶频惊鹿，连峰欲映雕。此生诗病苦，此病更萧条。

旅思又惊夏，庭前长小松。远峰生贵气，残月敛衰容。

林鸟频窥静，家人亦笑慵。旧居留稳枕，归卧听秋钟。

华宇知难保，烧来又却修。只应巢燕惜，未必主人留。

幽鸟穿篱去，邻翁采药回。云从潭底出，花向佛前开。
送王彦臣同年通判亳州
司马光（宋代）

先朝御六飞，亲谒濑乡祠。牛酒当时惠，衣冠此日思。

仙踪丹有灶，天瑞桧生枝。圣主怜耆旧，题舆得吏师。
慧日寺十八大阿罗塑像
邓韨（明代）

至人自藏珍，古貌元气备。
搏土造佛徒，追真信难事。
亭亭青莲宇，诸天奠其位。
尊者十二辈，高座纳双屣。
巍巍超凡表，尘眼有矇视。
上赵相公 其二
杨公远（宋代）

彻骨清贫颇自怜，生涯淡薄只随缘。搜罗景象画多趣，抖擞襟随诗几篇。

毛颖漫供烟雨耒，石泓聊当稻粱田。化炉倘赐甄陶意，便是人生际遇年。
双燕离
张宪（元代）

双燕复双燕，双飞绣户中。梅梁立春雨，桂殿别秋风。

火焚柏梁台，信断乌衣国。羁雌忆孤雄，双飞难再得。

卵破巢既空，系丝徒尔红。曾如燕赤凤，能入汉皇宫。
柏台馀思为陆广平御史作
王绅（宋代）

柏台有君子，衷怀孰能知。朝伸澄清志，夕起追慕思。

所思何以见，感此柏上乌。乌雏未能飞，乌母每哺之。

一朝雏远举，返哺答母慈。人生亦奚为，成此长别离。

严亲掩重泉，欲见杳无期。尚幸有阿祖，远在天一涯。

得禄弗得养，痛此乌不如。闻之重予感，泫然双泪垂。

作诗写子悲，於焉寄吾私。
登彭城楼
吕定（宋代）

项王台上白云秋，亚夫坟前草树稠。
山色不随人事改，水声长近戍城流。
空余夜月龙神庙，无复春风燕子楼。
楚汉兴亡俱土壤，不须怀古重夷犹。
秦城芭蕉谣
佚名（唐代）

花开来里，花谢也里。
诰封刘母孙太淑人七十寿诗
湛若水（明代）

何物女之贤？生两文武姿。伯也提干戈，仲也习书诗。

遥闻蟠桃提，正是春花时。綵服两阶舞，天姥千年辉。

伯氏为吹埙，仲氏为吹篪。王母开颜笑，礼乐母亦知。
烧香寺
甘泳（元代）

暑热不可度，须此日暮凉。况尔得佳友，共约栖禅房。

行吟发幽得，空阔入水乡。萧散意自适，轻风动衣裳。

谁欤远有望，烟影生冥茫。已复入古寺，树色交青苍。

虚廊绝蚊蛾，可近灯烛光。莲花生清池，静坐乃闻香。

尊卑就次序，肴核罗杯觞。嗟此坐中人，声名托文章。

云霄纵高步，山林倏潜藏。况遇知己饮，豁达倾肺肠。

抚掌发一笑，神思惊轩昂。酣歌得未已，下趁青苔荒。

仰视天无尘，素月升东墙。百年亦如寄，万事何其长。

慎勿忘今夕，嘉话连僧房。
春雨
郑刚中（宋代）

燕集深条帘未开，柳添新耳雨生苔。
悲歌莫作子桑态，裹饭无人为我来。
杂感 其二
李针（清代）

生别吞声已不禁，频为列别更摧心。围棋寂寞虚山墅，清宴依稀忆竹林。

季子远携留墓剑，女媭空冷捣衣砧。三年伏枕双垂泪，肠断清辕向晓吟。
将就十章更献三首词虽愈拙诚即可矜或歌执事
李昉（宋代）

流年流矢亦争如，不觉春秋四十余。
凤阙有恩殊未报，麟台无十岂堪书。
眼前侥倖将何称，身外贪求本自疏。
唯拟从今作闲计，白云深处买山居。
次韵杨宰凌霄花
陈造（宋代）

高花笑属赋花人，花自鲜明笔有神。
可惜人间两清绝，不教媚妩对闲身。
咏史诗 瑶池
胡曾（唐代）

阿母瑶池宴穆王，九天仙乐送琼浆。漫矜八骏行如电，归到人间国已亡。
次翁来借诸家易解
刘子翚（宋代）

天庭吐气作青红，警逻犹烦小试中。政使著鞭无暇日，惟应读易有清风。

昼评一卦纷然异，夜梦三爻廓尔通。闻说新笺极玄妙，可无残剩到衰翁。
入蜀怀沈湘凫
盛锦（清代）

双溪对掩古溪边，妇汲儿舂各可怜。浩浩乾坤两萍叶，计程我更远三千。
病起
释智圆（宋代）

秋尽积雨歇，幽忧病渐安。
眼疼嫌字小，身瘦觉衣宽。
倚杖防苔滑，开炉怯夜寒。
浮生能几日，长作水沤观。
饮马和城窟
赵汝鐩（宋代）

乌骓马，紫游韁，
戍夫一鞭天一方。揆程想过长城下，
思古筑役摧人肠。白骨如雪浸水窟，
骨上犹带秦时血。雨打风吹宇宙腥，
君渴莫饮救马渴。衣适寒暄饭加餐，
省酒戒勿离军门。雁来不惜数行字，
雁回我亦寄平安。自从君出与君别，
怕听砧声怕见月。细思人生能几何，
未卜彼此俱白发。官有好爵与尔靡，
万死一生方得之。不如更戍闻早归，
百年邻里夸齐眉。
读旧诗
苏辙（宋代）

早岁吟哦已有诗，年来七十才全衰。开编一笑恍如梦，闭目徐思定是谁。

敌手一时无复在，赏音他日更难期。老人不用多言语，一点空明万法师。
辛亥寒食清明之交杜陵先生暂归省谒与诸生食罢游后园独坐萧然戏作长句示诸儿
袁甫（宋代）

春风吹花次第芳，桃红李白蔷薇黄。榆钱柳絮飞欲狂，酴醾引蔓草木香。

老人燕坐窥虞唐，目览千载游八荒。群儿奔趋如群羊，走过东阡复西厢。

归来汗喘无可将，何如明窗治墨庄。读诵经史声琅琅，音节閒美非笙簧。

有如农夫勤理秧，秋来乃有千斯仓。先生既至心不忙，背念衮衮倾三湘。

一语蹇吃涕泗滂，老大空腹徒悲伤。圣明天子坐未央，收拾俊杰罗文章。

袖然举首充贤良，仲舒轼辙俱轩昂。吾家有子雏凤凰，声价一日驰帝乡。

随群逐队恣颉颃，终抱粪壤如蜣螂。
小轩
陆游（宋代）

四面山如碧玉城，小轩聊得惬幽情。
乍飞乳燕低无力，自落来幽静有声。
麟笔残功成水品，蛇图余思入棋枰。
闲中事业吾能了，未恨林庐送此生。
晚泊大富村 其一
李孙宸（明代）

维舟上断岸，曲径石桥斜。林迥衔残日，湖空宿落霞。

往来见渔艇，三五出人家。向晚看潮长，桃源或有花。